KOMISSION KERTOMUS EUROOPAN PARLAMENTILLE JA NEUVOSTOLLE Ensimmäinen kertomus Georgian edistymisestä viisumivapautta koskevan toimintasuunnitelman täytäntöönpanossa /* COM/2013/0808 final */





1. Tausta Euroopan unionin, jäljempänä ’EU’, ja Georgian välillä käynnistettiin 4. kesäkuuta 2012 Brysselissä vuoropuhelu viisumipakon poistamisesta. Vuoropuhelun tarkoituksena on tarkastella Georgian kansalaisten EU:hun suuntautuvan viisumivapaan matkustamisen edellytyksiä. Neuvosto vahvisti 15. lokakuuta 2012 EU:n olevan sitoutunut saavuttamaan aikanaan molempien osapuolten tavoitteena olevan viisumivapaan matkustamisen, jos edellytykset hyvin hallittuun ja turvalliseen liikkuvuuteen ovat olemassa.[1] Euroopan komissio, jäljempänä ’komissio’, esitteli 25. helmikuuta 2013 Tbilisissä Georgiassa Georgian viranomaisille viisumivapautta koskevan toimintasuunnitelman. Viisumivapautta koskeva toimintasuunnitelma jäsentyy seuraaviin neljään asiakokonaisuuteen: 1) asiakirjojen turvallisuus biometriset tunnisteet mukaan lukien; 2) yhdennetty rajaturvallisuus, muuttoliikkeen hallinta, turvapaikkapolitiikka; 3) yleinen järjestys ja turvallisuus; 4) ulkosuhteet ja perusoikeudet. Se sisältää kahdentasoisia edellytyksiä: alustavat edellytykset, jotka koskevat politiikan puitteita (lainsäädäntö ja suunnittelu) ja joilla on tarkoitus valmistaa tietä yksityiskohtaisemmille edellytyksille (tarvittavien toimenpiteiden tehokas ja kestävä täytäntöönpano). Georgian viranomaiset esittelivät 20. maaliskuuta 2013 pidetyssä viisumivuoropuhelua valvovien johtavien virkamiesten kokouksessa toimenpiteet, joihin oli jo ryhdytty viisumivapautta koskevan toimintasuunnitelman täytäntöönpanemiseksi, ja kertoivat seuraavista vaiheista. Georgia antoi 5. huhtikuuta ensimmäisen edistymistä koskevan kertomuksensa. Tämän jälkeen kertomusta päivitettiin, ja se toimitettiin uudestaan 8. toukokuuta. Komissio arvioi kertomusta alustavasti 19. kesäkuuta ja lähetti sitten Georgian viranomaisille kirjallisia huomioita edistymiskertomuksen rakenteesta ja sisällöstä ja korosti tarvetta toimittaa komissiolle kaikki asiaankuuluvat lait ja poliittiset asiakirjat. Georgia toimitti 31. heinäkuuta komissiolle huomattavilta osin tarkistetun kertomuksen, johon oli tehty pyydetyt toimitukselliset ja sisältöön liittyvät muutokset, sekä suuren määrän lakeja ja poliittisia asiakirjoja. Tbilisissä järjestettiin 9.–11. lokakuuta paikalla tehtävä arviointi, johon osallistui asiantuntijoita komissiosta, EU:n jäsenvaltioista ja EU:n Georgian-edustustosta. Arviointikäynnillä keskityttiin niihin asiakokonaisuuksiin, joiden täytäntöönpanoa pidettiin edistyneimpänä, eli asiakokonaisuuksiin 1 ja 2. 2. Menettelytapa Viisumivapautta koskevassa toimintasuunnitelmassa esitetyn menettelytavan mukaisesti komission on tarkoitus tiedottaa Euroopan parlamentille ja neuvostolle Georgian edistymisestä toimintasuunnitelman täytäntöönpanossa. Tämä kertomus on näistä tiedonannoista ensimmäinen. Kertomuksen asiatiedot perustuvat Georgian 31. heinäkuuta 2013 toimittamaan edistymiskertomukseen, komission myöhemmin vastaanottamiin päivityksiin sekä EU:n arviointikäynnin aikana saatuihin tietoihin. Arviointi perustuu komission ja Euroopan ulkosuhdehallinnon sekä Euroopan unionin Georgian-edustuston valmistelutyöhön. Lisäksi komission virkamiehet ja kansalliset asiantuntijat arvioivat asiakokonaisuuksien 1 ja 2 edellytyksiä paikan päällä lokakuussa 2013 tehdyn arviointikäynnin yhteydessä. Näin ollen asiakokonaisuuksien 1 ja 2 edellytyksiä arvioidaan yksityiskohtaisesti, kun taas asiakokonaisuuksien 3 ja 4 edellytysten arviointi on alustavaa ja sitä syvennetään tulevilla arviointikäynneillä, jotka järjestetään, kun kyseisten edellytysten täyttämisessä on edistytty. Kertomus noudattaa viisumivapautta koskevan toimintasuunnitelman rakennetta. Toimintasuunnitelman yksittäisiä asiakokonaisuuksia vastaavissa kertomuksen jaksoissa luetellaan kaikki asiaankuuluvat edellytykset ensimmäisen vaiheen (lainsäädäntö ja suunnittelu) osalta. Kertomuksessa kuvaillaan niiden täytäntöönpanoa ja annetaan mahdollisuuksien mukaan – täytäntöönpanon edistyminen ja saatavilla olevat tiedot huomioon ottaen – suosituksia Georgian viranomaisille. Kertomuksen päätelmissä esitellään kokonaisarviointi ja seuraavia vaiheita. 3. Asiakokonaisuus 1: Asiakirjojen turvallisuus biometriset tunnisteet mukaan lukien Henkilötietojen ja niiden rekisteröintiprosessin eheyden ja turvallisuuden varmistavan oikeudellisen ja institutionaalisen kehyksen lujittaminen sekä kaikkien Georgian kansalaisten rekisteröiminen yhdennettyyn ja turvalliseen sähköiseen väestörekisteriin, jonka suoja on tiukimpien tietosuojavaatimusten mukainen Oikeusministeriön alainen julkisten palveluiden kehittämisvirasto, jäljempänä ’kehittämisvirasto’, on elin, joka on pääasiassa vastuussa väestörekisteristä ja henkilötodistusten ja matkustusasiakirjojen myöntämisestä. Kehittämisvirasto tarjoaa palveluita 65 aluetoimistonsa kautta. Vuodesta 2005 lähtien on ollut toiminnassa yhdennetty väestörekisteri- ja matkustusasiakirjatietokanta. Väestörekisteritietojen digitalisointi aloitettiin vuonna 2007, mutta väestörekisteriasiakirjoja on digitalisoimatta vielä huomattavasti. Vuonna 2008 ryhdyttiin automatisoimaan koko väestörekisteröintiin liittyvää menettelyä. Vuodesta 2008 lähtien on ollut käytössä myös kasvojentunnistusjärjestelmä, ja tähän mennessä tietokantaan on talletettu noin 11 miljoonaa valokuvaa. Vuodesta 1994 lähtien jokaiselle henkilötodistuksen tai passin saaneelle henkilölle on annettu henkilökohtainen tunnistenumero, jäljempänä ’henkilötunnus’. Vuodesta 2008 lähtien henkilötunnus on syötetty tietokantaan syntymän rekisteröimisen yhteydessä tai ennen vuotta 2008 syntyneiden henkilöiden osalta henkilötodistuksen tai passin saamisen tai asuinpaikan rekisteröimisen yhteydessä. Tietokannasta voidaan tehdä hakuja henkilötunnuksen, etunimen, sukunimen, syntymäajan tai valokuvan perusteella. Laissa määritellään edellytykset, joiden on täytyttävä, jotta sukunimi voi vaihtua. Sen sijaan ei ole rajoitettu etunimen muuttamista, joka merkitsee henkilöllisyyden muuttumista ja näin ollen uuden passin tai matkustusasiakirjan myöntämistä. Henkilötunnus säilyy tässä tapauksessa ennallaan, mutta tällä on merkitystä vain kansallisten viranomaisten kannalta, sillä EU:n jäsenvaltiot eivät ulkorajatarkastuksia tehdessään pääse tarkastelemaan henkilötunnukseen liittyviä henkilötietoja. Väestörekisteröinnin eri menettelyjen järjestämiseen liittyvissä säädöksissä, kuten 27. heinäkuuta 2011 annetussa määräyksessä nro 98, erotetaan toisistaan front office- ja back office -toiminnot. Käytössä on joukko laadunvalvontamekanismeja, kuten ohjelmisto, joka jakaa tiedostot back officen työntekijöille sattumanvaraisesti ja vähentää näin korruption ja petoksen mahdollisuutta. Samasta syystä jokaisesta toimenpiteestä jää järjestelmään lokitiedot, joten ne ovat jäljitettävissä. Henkilötietojen suojaa koskeva laki, jossa vahvistetaan perusmääritelmät ja -periaatteet, tuli voimaan toukokuussa 2012, ja kesäkuussa 2013 nimitettiin henkilötietosuojaviranomainen. Hänen aloitteestaan asiantuntijat tarkastelevat parhaillaan mahdollisuutta parantaa nykyistä lainsäädäntökehystä entisestään.[2] Näin ollen asiaankuuluvia henkilötietojen suojaamista koskevia säännöksiä arvioidaan kattavasti vasta myöhemmin. Oikeudellisen ja institutionaalisen kehyksen lujittaminen siltä osin, kuin on kyse koneellisesti luettavien biometristen passien, diplomaattipassit ja virkapassit mukaan luettuina, myöntämisestä korkeimpien ICAO:n standardien ja suositeltujen käytänteiden mukaisesti turvallisen henkilöllisyyden hallinnan (väestörekisteri ja lähdeasiakirjat) pohjalta noudattaen yksi asiakirja yhdelle henkilölle -periaatetta Georgia myöntää tällä hetkellä kahdentyyppisiä passeja: koneellisesti luettavia ei-biometrisiä passeja (vuodesta 2006 lähtien) ja EU:n taloudellisella tuella (vuonna 2010) käyttöön otettuja biometrisiä passeja. Ensin mainittuja passeja myönnetään lähinnä konsulaateissa, jälkimmäisiä Georgian rajojen sisäpuolella. Tällä hetkellä ei ole mahdollista arvioida oikeudellista kehystä, joka koskee sormenjälkien keräämistä ja siihen liittyviä poikkeuksia, sillä Georgian viranomaiset eivät ole vielä toimittaneet tarvittavaa säädöstä[3]. Passien voimassaolon pidentäminen ei ole enää sallittua. Siihen liittyvät säännökset poistettiin vuonna 2005, ja Georgian viranomaisten mukaan uudet säännökset vahvistetaan asetuksella[4]. Georgian viranomaisten mukaan yksi asiakirja yhdelle henkilölle -periaate on vahvistettu vuonna 2012 annetulla kehittämisviraston määräyksellä[5]. Olosuhteet, joissa henkilöllä voi olla useampia passeja, eritellään laissa, joka on tarkoitus hyväksyä marraskuussa 2013. Interpolille ilmoitetaan kadonneista ja varastetuista passeista säännöllisesti ja säännönmukaisesti. Abhasiassa ja Etelä-Ossetiassa (Tskhinvalin alue) asuville henkilöille on tähän mennessä myönnetty 233 kansalaisuusneutraalia henkilötodistusta ja 29 kansalaisuusneutraalia matkustusasiakirjaa.[6] Selkeän aikataulun hyväksyminen biometristen passien käyttöönotolle, myös Georgian konsulaateissa, sekä vanhojen, muiden kuin ICAO:n standardien mukaisten passien täydelliselle käytöstä poistamiselle Marraskuussa 2013 on tarkoitus hyväksyä oikeudellinen kehys, jolla säädellään biometristen passien käyttöönottoa konsulaateissa, sekä suunnitelma ei-biometristen passien käytöstä poistamiseksi. Korruption torjuntaa, henkilökohtaisten asiakirjojen turvallista käsittelyä ja tietosuojaa koskevien koulutusohjelmien ja eettisten ohjeiden hyväksyminen virkamiehille ja viranomaisille, jotka käsittelevät passeja, henkilötodistuksia ja muita lähdeasiakirjoja Oikeudellinen kehys, joka koskee korruption torjuntaa asiakirjojen turvallisuuden alalla, on pitkälti valmis. Sovellettavia säännöksiä, jotka tulivat voimaan vuonna 2008, laaditaan parhaillaan uudestaan, ja ne on tarkoitus hyväksyä vuoden 2013 loppuun mennessä. Vaikka tarjolla ei ole varsinaisesti korruption ehkäisyyn ja torjuntaan keskittyviä koulutusohjelmia, kehittämisvirasto järjestää sisäisiä koulutusseminaareja kahdesti vuodessa. Lisäksi on olemassa tarkastusyksikkö, joka vastaa aineellisen oikeuden ja prosessioikeuden rikkomisten sekä korruption tutkinnasta. Tarkastusyksikkö raportoi suoraan kehittämisviraston päällikölle. Edellä esitetyn perusteella suositellaan, että Georgian viranomaiset toteuttavat seuraavat toimet asiakokonaisuuden 1 edellytysten osalta: · hyväksytään laki, joka koskee biometristen passien käyttöönottoa konsulaateissa, suunnitelma ei-biometristen passien käytöstä poistamiseksi ja säännökset, jotka koskevat toisen passin saamista; · hyväksytään kehittämisviraston virkamiesten eettiset ohjeet; · laaditaan suunnitelma ja suuntaa-antava aikataulu väestörekisterin täydelliseksi digitalisoimiseksi; · tarkastellaan edelleen kysymystä etunimen muuttamisesta; · toimitetaan kaikki asiaankuuluvat oikeudelliset välineet, jotka koskevat sormenjälkien rekisteröintiä ja tallentamista, passin voimassaolon pidentämisen kieltämistä ja yksi asiakirja yhdelle henkilölle -periaatteen soveltamista; · annetaan tietoa asiakokonaisuuden 1 edellytysten kannalta merkityksellisen henkilötietojen suojajärjestelyn mahdollisesta muuttamisesta. 4. Asiakokonaisuus 2: Yhdennetty rajaturvallisuus, muuttoliikkeen hallinta, turvapaikkapolitiikka 4.1. Yhdennetty rajaturvallisuus Yhdennetyn rajaturvallisuuden oikeudellisen ja institutionaalisen kehyksen lujittaminen EU:n ja kansainvälisten standardien mukaisesti myös kaikkien rajaturvallisuuteen osallistuvien viranomaisten, kuten liikkuvan poliisin, rajapoliisin ja merivartioston, tehokkaan yhteistyön takaamiseksi Georgia on muutaman viime vuoden aikana onnistunut muuttamaan aiemmin armeijaan perustuneen rajavalvontajärjestelmänsä eurooppalaiseen malliin perustuvaksi lainvalvontajärjestelmäksi. Oikeudelliset ja institutionaaliset puitteet ovat valmiit. Asiaa koskevat oikeudelliset säännöt vahvistetaan perustuslaissa, kansainvälisissä ja kahdenvälisissä sopimuksissa, vuonna 1998 annetussa Georgian valtionrajaa koskevassa laissa, vuoden 2013 poliisilaissa[7], vuoden 2006 laissa rajapoliisista, vuoden 1998 laissa merialueesta, vuoden 1997 laissa puolustuksesta, presidentin asetuksissa (esim. vuoden 1999 asetus rajajärjestelyjä ja ‑valvontaa koskevista säännöistä ja vuoden 2008 asetus Georgian yhdennetystä rajaturvallisuusstrategiasta), sisäasiainministerin vuonna 2012 antamassa määräyksessä raja-asioiden edustajia eli rajaviranomaisia koskevasta asetuksesta, vuoden 2013 laissa kansainvälisestä lainvalvontayhteistyöstä sekä erilaisissa yhteisissä määräyksissä, sopimuksissa ja vakiotoimintamenettelyissä. Institutionaalisen kehyksen uudistaminen aloitettiin jo vuonna 2004. Uudistusprosessin myötä sisäasiainministeriön rajapoliisin ja liikkuvan poliisin osastot sekä valtiovarainministeriön alainen verohallinto ovat nykyisin vastuussa Georgian yhdennetystä rajaturvallisuudesta. Viranomaisyhteistyötä on säännelty kattavasti mm. sisäasiainministeriön ja valtiovarainministeriön vuonna 2010 antamalla tehtäviä ja toimivaltaa koskevalla yhteisellä määräyksellä, Georgian oikeus-, ulkoasiain- ja sisäasiainministerien vuonna 2010 antamalla yhteisellä määräyksellä tietojenvaihdosta sekä vuonna 2013 tehdyllä sisäasiainministeriön ja valtiovarainministeriön välisellä yhteisymmärryspöytäkirjalla yleissäännöistä, jotka koskevat valtioiden rajoilla tehtävää puolustusyhteistyötä liikkuvan poliisin, sisäasiainministeriön rajapoliisiosaston ja valtiovarainministeriön alaisen verohallinnon välillä. Valtion rajojen merkitseminen edistyy. Turkin vastainen raja on jo merkitty kokonaan, ja muiden naapurimaiden vastaisia rajoja varten on perustettu rajakomiteat. Sopimuksilla on jo katettu 71 prosenttia Armenian vastaisesta rajasta ja 66 prosenttia Azerbaidžanin vastaisesta rajasta. Venäjän vastaisesta rajasta on rajakomiteoiden ja asiantuntijaryhmien sopimuksilla katettu 86 prosenttia, mutta työ keskeytyi vuoden 2008 sotilaallisen konfliktin vuoksi. Turkin, Armenian ja Azerbaidžanin vastaisia rajoja valvotaan. Venäjän vastainen raja on valvottu vain osittain; Georgian viranomaiset eivät valvo miehitetyillä alueilla eli Etelä-Ossetiassa[8] ja Abhasiassa[9] olevaa rajaa. Yhdennettyä rajaturvallisuutta koskevan kansallisen strategian ja toimintasuunnitelman hyväksyminen, mukaan lukien aikataulu ja erityistavoitteet, jotka koskevat lainsäädännön kehittämistä sekä organisointia, infrastruktuuria, välineitä ja riittäviä taloudellisia ja henkilöresursseja rajaturvallisuuden alalla samoin kuin kansainvälistä yhteistyötä Vuonna 2008 hyväksytty ja vuonna 2012 EU:n tuella muutettu yhdennettyä rajaturvallisuutta koskeva strategia, jäljempänä ’rajaturvallisuusstrategia’, perustuu yhdennetyn rajavalvonnan malliin. Strategiassa asetetaan tavoitteita, jotka on tarkoitus saavuttaa kaudella 2008–2013. Strategian hyväksymisen jälkeen viranomaisten välinen työryhmä kehitti sitä koskevan toimintasuunnitelman, joka hyväksyttiin vuonna 2009. Georgian rajaturvallisuusstrategia on erittäin kattava. Siinä ja toimintasuunnitelmassa asetetaan saavutettavissa olevia tavoitteita, jaetaan vastuut selkeästi ja huolehditaan tarvittavasta valvonnasta. Sekä rajaturvallisuusstrategiassa että toimintasuunnitelmassa keskitytään valmiuksien kehittämiseen ja viranomaisyhteistyöhön. Georgia osallistuu rajaturvallisuuden alalla kansainväliseen yhteistyöhön. Se tekee yhteistyötä EU:n jäsenvaltioiden[10], muiden maiden ja kansainvälisten järjestöjen kanssa. Turkin kanssa tehdään varsin edistynyttä alueellista yhteistyötä. Azerbaidžanille on esitetty rajaviranomaisten toimintaa koskeva sopimusluonnos, ja yhteistyötä Armenian rajaturvallisuusviraston kanssa on tiivistetty hiljattain.[11] Myös Venäjän kanssa tehtävää yhteistyötä varten on olemassa oikeudelliset puitteet. Erityisesti rajavartioille, tulliviranomaisille ja muille rajaturvallisuuteen ja/tai ‑valvontaan osallistuville viranomaisille tarkoitettujen eettisten ohjeiden ja koulutusohjelmien hyväksyminen esim. seuraavilla aloilla: korruption ja järjestäytyneen rikollisuuden torjunta, ihmisoikeuksien kunnioittaminen, turvapaikkamenettelyt ja ihmiskaupan torjuntatoimet Sisäasiainministeriö hyväksyi toukokuussa 2013 poliisien eettiset ohjeet, joita sovelletaan myös rajapoliisiin ja liikkuvaan poliisiin. Georgian verohallinnon pääjohtaja hyväksyi huhtikuussa 2013 Georgian tulliviranomaisten eettiset ja toimintaohjeet. Sisäasiainministeriö hyväksyi lisäksi toukokuussa 2013 erillisiä ohjeita rajapoliisin ja liikkuvan poliisin työntekijöille sekä rajanylityspaikoilla työskenteleville virkailijoille. Ohjeet liittyvät ihmisoikeuksiin, ja niissä korostetaan työntekijöiden velvoitteita tapauksissa, joissa nämä kohtaavat lahjontaa, järjestäytynyttä rikollisuutta jne. Sisäasiainministeriön koulutusakatemia, jäljempänä ’koulutusakatemia’, tarjoaa peruskoulutusta uusille työntekijöille sekä uudelleenkoulutusta ja ylennyskoulutusta. Lisäksi se tarjoaa tullin uusille työntekijöille peruskoulutusta ja tullin muille työntekijöille erityiskoulutusta (esim. matkustusasiakirjojen tarkastamisesta). Rajapoliiseille ja liikkuvan poliisin virkamiehille tarkoitetut opetusohjelmat perustuvat EU:n ja Yhdysvaltojen asiantuntijoiden suosituksiin. Koulutusakatemian opetusohjelma kattaa myös Frontexin rajavartijakoulutuksen yhteiset vaatimukset. Peruskoulutukseen sisältyy sekä teoriaa että käytäntöä. Erityistä tapauskohtaista koulutusta annetaan esimerkiksi rajavalvonnasta, laittomasta muuttoliikkeestä ja järjestäytyneestä rikollisuudesta, ihmiskaupasta, korruptiosta ja asiakirjaväärennöksistä. Koulutusakatemia tarjoaa kursseja myös poliisien eettisistä ohjeista ja asiakaslähtöisestä poliisitoiminnasta; kursseilla käsitellään suhteita kansallisiin, rodullisiin ja uskonnollisiin vähemmistöihin. Työssäoppimista tukeakseen koulutusakatemia on kehittänyt liikkuvia koulutusyksiköitä. Vuoden 2013 alusta lähtien liikkuvan poliisin ja rajapoliisin peruskoulutuskurssien kestoa on pidennetty.[12] Lisäksi opetusohjelmaan on otettu joukko uusia aiheita (kuten virkavirhe ja vallan väärinkäyttö, poliisi ja viestimet, ihmiskauppa, huumeet), ja tiettyjä syventäviä koulutuskursseja on lisätty (esim. rajapoliisi, ihmisoikeuksien suoja, järjestäytyneen rikollisuuden torjunta, turvapaikanhakijat ja pakolaiset, korruptio ja virka-aseman väärinkäyttö). Edellä esitetyn perusteella suositellaan, että Georgian viranomaiset toteuttavat seuraavat toimet yhdennetyn rajaturvallisuuden edellytysten osalta: · laaditaan uusi, vuoden 2013 jälkeisen ajan kattava monivuotinen rajaturvallisuusstrategia ja siihen liittyvä toimintasuunnitelma, jotta voidaan hyödyntää tähän mennessä tehtyä työtä. Tulevassa rajaturvallisuusstrategiassa olisi oltava vahva valmiuksien kehittämiseen tähtäävä osio, jotta voidaan jatkaa rajaturvallisuuden vahvistamista etenkin maastorajoilla, joiden osalta teknologiaa, infrastruktuuria ja laitteistovalmiuksia voitaisiin edelleen parantaa; · jatketaan työskentelyä yhteistyön käynnistämiseksi naapurimaiden kanssa. Teknisen rajayhteistyön tekeminen tulevaisuudessa edellyttää tarpeellisten sopimusten tekemistä; vahvistetaan rajavartijoiden, tulliviranomaisten ja muiden rajaturvallisuuteen ja/tai -valvontaan osallistuvien viranomaisten koulutusta kehittämällä syventävää koulutusta ja edistetään työssäoppimista kiinnittämällä liikkuvien koulutusyksiköiden ohella erityishuomiota sähköiseen oppimiseen liittyviin valmiuksiin; ja harkitaan peruskoulutuksen keston pidentämistä ja syventävän koulutuksen kehittämistä 4.2. Muuttoliikkeiden hallinta Maahanmuuttopolitiikan oikeudellisen ja institutionaalisen kehyksen lujittaminen EU:n ja kansainvälisten standardien mukaisesti esimerkiksi laillisen muuttoliikkeen tai työvoiman muuttoliikkeen osalta sekä ulkomaalaisten kotoutumiseen ja (vapaaehtoisesti tai muutoin palaavien) Georgian kansalaisten uudelleenkotoutumiseen ja laittoman maahanmuuton torjuntaan liittyvien toimenpiteiden (kuten jatkuvat pyrkimykset tehdä takaisinottosopimuksia tärkeimpien lähtömaiden ja/tai kauttakulkumaiden kanssa ja toimenpiteet laittomien maahanmuuttajien havaitsemiseksi) osalta Maahanmuuttopolitiikkaa koskevaa oikeudellista kehystä laaditaan parhaillaan. Hallitus hyväksyi 30. lokakuuta 2013 luonnoksen laiksi ulkomaalaisten ja kansalaisuudettomien henkilöiden oikeudellisesta asemasta, ja luonnos on tarkoitus toimittaa parlamentille piakkoin. Lakiluonnokseen sisältyy laillista ja laitonta maahanmuuttoa sekä ulkomaalaisten kotouttamista koskevia säännöksiä. Lain hyväksymisen jälkeen on hyväksyttävä vielä kymmenkunta määräystä kattavan oikeudellisen järjestelmän perustamiseksi. Maahanmuuttopolitiikan koordinoinnin institutionaalinen kehys on varsin kehittynyt. Vuonna 2010 perustettiin maahanmuuttokysymyksiä käsittelevä valtiollinen komitea. Komiteaan kuuluu edustajat 12 toimivaltaisesta ministeriöstä[13], ja se vastaa muuttoliikkeen hallinnan yleisestä koordinoinnista. Laittoman muuttoliikkeen torjuntaa on tarkoitus järkiperäistää entisestään. Kunhan laki ulkomaalaisten ja kansalaisuudettomien henkilöiden oikeudellisesta asemasta ja vuoden 2013 poliisilaki ovat voimassa, poliisi valtuutetaan tunnistamaan ja tutkimaan ulkomaalaisia ja toteuttamaan karkotusmenettelyjä. Lisäksi sisäasiainministeriöön perustetaan maahanmuuttoyksikkö, jonka vastuulla on koordinoida laittoman maahanmuuton torjuntaa. Georgialaisten paluumuuttajien uudelleenkotoutumisen tukemiseksi on perustettu liikkuvuuskeskus EU:n tuella ja liikkuvuuskumppanuuden puitteissa. Keskus tukee paluumuuttajia laatimalla henkilökohtaisen uudelleenkotoutumissuunnitelman, johon sisältyy myös liiketoimintasuunnitelma, ja tarjoamalla tarvittaessa lääkinnällistä apua ja väliaikaista majoitusta. Georgia on lisäksi perustamassa väliaikaista majoitusta tarjoavaa keskusta laittomille maahanmuuttajille, jotka oleskelevat Georgian alueella. Arkkitehtipiirustukset on hyväksytty, ja rakentamisen on tarkoitus alkaa marraskuussa 2013. Keskus voi majoittaa kaikkiaan 70 henkilöä, ja muita heikommassa asemassa olevia maahanmuuttajia ja perheitä varten toteutetaan eritysjärjestelyjä. Keskuksen perussäännöstä on jo laadittu luonnos. Georgia on allekirjoittanut takaisinottosopimuksen EU:n, Sveitsin, Norjan ja Ukrainan kanssa. EU:n takaisinottosopimuksen soveltamisalaan kuuluvat täytäntöönpanopöytäkirjat on allekirjoitettu Bulgarian, Viron, Unkarin, Itävallan, Belgian, Alankomaiden ja Luxemburgin kanssa. Slovakian kanssa tehtävä pöytäkirja on valmis allekirjoitettavaksi, ja Tšekin, Liettuan, Puolan ja Portugalin kanssa neuvotellaan pöytäkirjoista. Neuvottelut Kyproksen, Ranskan, Saksan, Kreikan, Italian, Espanjan ja Ruotsin kanssa on aloitettu diplomaattisten kanavien kautta. Takaisinottosopimuksen luonnos on valmis allekirjoitettavaksi Tanskan ja Moldovan kanssa. Lisäksi Georgia on käynnistänyt neuvottelut takaisinottosopimuksista Armenian, Azerbaidžanin, Bangladeshin, Valko-Venäjän, Intian ja Pakistanin kanssa. Lisäksi Georgia on ottanut käyttöön ulkoasiainministeriön koordinoiman ja EU:n rahoittaman takaisinottotapausten sähköisen hallinnointijärjestelmän, jota käytetään Kansainvälisen siirtolaisuusjärjestön avulla. Muuttoliikettä koskevan kansallisen strategian hyväksyminen maahanmuuttopolitiikan oikeudellisen kehyksen ja siihen liittyvän toimintasuunnitelman (sis. mm. aikataulun, erityistavoitteet, toimet, tulokset, tulosindikaattorit ja määräykset riittävistä taloudellisista ja henkilöresursseista) tosiasialliseksi täytäntöönpanemiseksi Georgian viranomaiset ovat EU:n asiantuntijoiden tuella laatineet vuosia 2013–2015 koskevan maahanmuuttostrategian liikkuvuuskumppanuuden kohdennettuja aloitteita koskevan hankkeen puitteissa. Strategia hyväksyttiin maaliskuussa 2013 ja siihen liittyvä toimintasuunnitelma kesäkuussa 2013. Strategiassa keskitytään esimerkiksi laittoman maahanmuuton ehkäisyyn ja valvontaan, laillisen maahanmuuton ja Georgian kansalaisten uudelleenkotoutumisen edistämiseen ja turvapaikkajärjestelmän kehittämiseen Georgiassa. Toimintasuunnitelmassa luetellaan konkreettisia toimia, asetetaan määräaikoja ja nimetään vastuuviranomaisia ja täytäntöönpanokumppaneita. Sellaisen maahanmuuttajaväestön määrän ja muuttovirtojen seurantamekanismin perustaminen, joka mahdollistaa Georgian muuttoprofiilin säännöllisen päivittämisen ja johon sisältyy yhdenmukainen sähköinen tietokanta, joka koskee laitonta ja laillista maahanmuuttoa sekä turvapaikanhakijoita/pakolaisia, ja näiden tietojen tehokkaasta keräämisestä ja analysoinnista vastaavien elinten perustaminen Maahanmuuton yhdennetyn analysointijärjestelmän kehittäminen on alkuvaiheessa. Asiaankuuluvat ministeriöt ja virastot keräävät jo tietoja rajanylittävistä henkilöistä, oleskeluluvista, viisumeista ja niiden voimassaolosta, maassa olevista ulkomaalaisista, maasta karkotetuista ulkomaalaisista, ulkomaalaisten perustamista oikeushenkilöistä jne. Kun järjestelmä on täysin toimintavalmis, se kerää ja käsittelee nämä tiedot. Sisäasiainministeriöön on perustettu laittomia maahanmuuttajia koskeva sähköinen tietokanta, jota testataan parhaillaan. On odotettavissa, että tietokanta on toimintavalmis, kun laki ulkomaalaisten ja kansalaisuudettomien henkilöiden asemasta tulee voimaan, todennäköisesti vuonna 2014. Tähän mennessä Georgia on laatinut muuttoprofiilit vuosille 2005–2010 ja 2011–2013; viimeksi mainittu hyväksyttiin syyskuussa 2013. Edellä esitetyn perusteella suositellaan, että Georgian viranomaiset toteuttavat seuraavat toimet muuttoliikkeiden hallinnan edellytysten osalta: · laaditaan muuttoliikkeiden hallinnan oikeudelliset puitteet hyväksymällä laki ulkomaalaisten ja kansalaisuudettomien henkilöiden asemasta sekä kaikki tarvittavat määräykset; · lujitetaan ja järkiperäistetään institutionaalisia valmiuksia entisestään mm. perustamalla sisäasiainministeriöön maahanmuuttoyksikkö; · vahvistetaan liikkuvuusyksikön institutionalisoitumista hallituksen rakenteissa esim. osoittamalla uudelleenkotoutumisen tukemiseen riittävät taloudelliset ja henkilöresurssit; · vauhditetaan väliaikaista majoitusta laittomille maahanmuuttajille tarjoavan keskuksen perustamista ja varmistetaan, että sillä on käytettävissään toimintakapasiteetin varmistamisen edellyttämät taloudelliset ja henkilöresurssit; · jatketaan maahanmuuttostrategian ja toimintasuunnitelman täytäntöönpanoa ja ryhdytään kehittämään seuraavan ohjelmakauden strategiaa; · vauhditetaan maahanmuuton yhdennetyn analysointijärjestelmän kehittämistä tietosuojastandardien mukaisesti; ja · vahvistetaan tiedonkeruuvalmiuksia mm. viimeistelemällä laitonta maahanmuuttoa koskeva sähköinen tietokanta. 4.3. Turvapaikkapolitiikka Turvapaikkapolitiikan oikeudellisen ja institutionaalisen kehyksen lujittaminen EU:n ja kansainvälisten standardien mukaisesti palauttamiskiellon periaatetta täysin noudattaen ja toissijainen suojelu huomioon ottaen hyväksymällä lainsäädäntöä, jolla varmistetaan pääsy oikeudenmukaisen menettelyn piiriin asemaa määriteltäessä, oikeuksien suojelu (liikkumisvapaus, terveydenhuolto, koulutus, muut työntekijöiden oikeudet ja sosiaaliset oikeudet), kestävät ratkaisut, kuten pakolaisten tai muunlaista kansainvälistä suojelua saavien henkilöiden kotouttaminen, sekä erityishuomion kiinnittäminen muita heikommassa asemassa oleviin ryhmiin Pakolaisia ja humanitaarista asemaa koskeva laki[14], jäljempänä ’pakolaislaki’, hyväksyttiin vuonna 2011. Hyväksymisen jälkeen on annettu kolme määräystä, joissa vahvistetaan pakolaisaseman tai muuta suojelua saavan henkilön aseman myöntämismenettelyt, säännellään majoittamista vastaanottokeskukseen ja määritellään säännöt, jotka koskevat turvapaikanhakijoiden vuosittaista rekisteröimistä Georgiassa. Palauttamiskiellon periaate on sisällytetty asianmukaisesti pakolaislakiin. Lisäksi laissa vahvistetaan huolellisesti perusteet humanitaarisen aseman myöntämiselle Euroopan ihmisoikeussopimuksen 3 artiklan mukaisesti. Pakolaislain mukaan henkilön, joka oleskelee Georgiassa luvattomasti, on haettava turvapaikkaa 24 tunnin kuluessa Georgian alueelle saapumisesta; määräajan pidentäminen on perusteltavissa ainoastaan erityisolosuhteilla, joihin kyseinen henkilö ei pysty vaikuttamaan. Hakemus hylätään, jos määräaikaa ei noudateta. Määräaikaa ei sovelleta henkilöihin, jotka oleskelevat Georgiassa laillisesti. Turvapaikkahakemuksen alustavan arvioinnin jälkeen turvapaikanhakijasta laaditaan profiili ja hänelle myönnetään turvapaikanhakijan asema kuuden kuukauden ajaksi. Alkuvaiheessa mahdollisesti annettuun kielteiseen päätökseen voidaan hakea muutosta tuomioistuimessa. Kun henkilö on rekisteröity turvapaikanhakijaksi, suoritetaan haastattelu, hankitaan alkuperämaatiedot ja tehdään päätös asemasta. Jos päätös on kielteinen, on mahdollista käynnistää muutoksenhakumenettely. Ministeriö, joka vastaa Georgian miehitetyiltä alueilta tulleista maan sisäisistä pakolaisista, muista pakolaisista sekä majoitukseen liittyvistä kysymyksistä, on vastuussa turvapaikkamenettelyistä sekä turvapaikanhakijoiden ja kansainvälistä suojelua saavien majoituksesta. Turvapaikkapäätösten tekemisestä vastaa kuusi virkamiestä. Alkuperämaatietojen hankkimisesta vastaa tällä hetkellä yksi kokoaikainen ja yksi osa-aikainen virkamies. Ministeriö aikoo perustaa vuonna 2014 erityisen yksikön alkuperämaatietojen hankkimista varten. Turvapaikanhakijoille myönnetään heidän asemansa todistava asiakirja vasta rekisteröimispäätöksen hyväksymisen jälkeen. Asiakirjassa on valokuva ja perustiedot. Toimivaltaisella viranomaisella on 10 päivää aikaa tehdä päätös turvapaikanhakijaksi rekisteröimisestä. Jos päätös on kielteinen, muutosta on mahdollista hakea kolmessa peräkkäisessä oikeusasteessa. Tuomioistuinkäsittelyjen pituus saattaa johtaa tilanteeseen, jossa turvapaikanhakijalla ei ole asemansa vahvistavaa dokumentaatiota ennen muutoksenhakumenettelyn päättymistä. Turvapaikanhakijat vastaanotetaan erillisessä vastaanottokeskuksessa, jonka kapasiteetti on 60 henkeä[15]. Muita heikommassa asemassa olevien ryhmien tarpeisiin kiinnitetään erityishuomiota. Georgian toimittamista tiedoista ilmenee, että jokaiselle turvapaikkaa hakevalle yksin matkustavalle lapselle nimetään edunvalvoja ja että keskuksessa on käytettävissä tulkkauspalvelu. Sairaanhoitopalveluiden tarjonnasta vastaa julkinen terveydenhuoltoverkko, ja ne rahoitetaan valtion talousarviosta. Pakolaisilla ja henkilöillä, joille on myönnetty humanitaarinen asema, on oikeus majoittua vastaanottokeskuksessa kolmen kuukauden ajan aseman myöntämisestä. Lisäksi heillä on oikeus saada koulutusta sekä lääketieteellistä ja sosiaalista apua. Kyseisillä henkilöillä on oikeus matkustaa toiseen maahan ja/tai palata alkuperämaahansa. Heille myönnetään väliaikainen oleskelulupa ja (YK:n Geneven yleissopimuksen mukainen) matkustusasiakirja. Tarjolla on myös mahdollisuus kielikursseihin (georgian kieli ja vieraat kielet) sekä muuhun koulutukseen. Edellä esitetyn perusteella suositellaan, että Georgian viranomaiset toteuttavat seuraavat toimet turvapaikkapolitiikkaan liittyvien edellytysten osalta: · parannetaan entisestään olemassa olevaa oikeudellista ja institutionaalista kehystä tekemällä tarvittavat mukautukset, joilla mm. varmistetaan, että turvapaikanhakijat saavat tarvittavan dokumentaation heti turvapaikkamenettelyn alussa; · harkitaan uudelleen säännöstä, jonka mukaan turvapaikkaa on haettava 24 tunnin kuluessa alueelle saapumisesta; 24 tunnin määräajan ylittymisen ei pitäisi olla ainoa peruste turvapaikanhakijan rekisteröimisestä kieltäytymiselle; · vahvistetaan ministeriön institutionaalisia valmiuksia mm. henkilöresurssien osalta ja erityisesti suhteessa siihen henkilöstöön, joka vastaa alkuperämaatietojen hankkimisesta; · lisätään turvapaikanhakijoiden vastaanotto- ja majoittamiskapasiteettia; · vahvistetaan tiedonkeruuvalmiuksia; · toimitetaan komissiolle merkitykselliset tilastotiedot; ja · tarkastellaan tarkemmin turvapaikkamenettelyä sen arvioimiseksi, haittaako muutoksenhakumahdollisuus ja siihen liittyvä, viimeiseen (kolmanteen) oikeusasteeseen ulottuva, lykkäävä vaikutus turvapaikkamenettelyn tehokkuutta ja turvapaikkapolitiikkaa yleensäkin. 5. Asiakokonaisuus 3: Yleinen järjestys ja turvallisuus 5.1. Järjestäytyneen rikollisuuden, terrorismin ja korruption ehkäisy ja torjunta Järjestäytyneen rikollisuuden ehkäisyn ja torjunnan oikeudellisen ja institutionaalisen kehyksen lujittaminen sekä kansallisen strategian ja toimintasuunnitelman (sis. selkeän aikataulun, erityistavoitteet, toimet, tulokset, tulosindikaattorit ja riittävät taloudelliset ja henkilöresurssit) vahvistaminen EU:n ja kansainvälisten standardien mukaisesti Georgia on edistynyt järjestäytyneen rikollisuuden ehkäisyä ja torjuntaa koskevan lainsäädäntökehyksensä lujittamisessa. Jo voimassa olevien lakien – laki järjestäytyneestä rikollisuudesta ja ryöstöntapaisesta kiristyksestä, rikos- ja rikosprosessilain asiaankuuluvat säännökset, laki rikostiedustelutoiminnasta – lisäksi 4. lokakuuta 2013 hyväksyttiin uusi poliisilaki, joka tulee voimaan 1. tammikuuta 2014. Järjestäytyneen rikollisuuden torjuntaa vuosina 2013–2014 koskeva kansallinen strategia hyväksyttiin lokakuussa 2013 hallituksen asetuksella. Strategia kattaa suuren määrän järjestäytyneen rikollisuuden muotoja, kuten ”lailliset varkaat” (ammattirikolliset, jotka noudattavat rikollisjärjestönsä lakeja, thieves in law), ryöstöntapainen kiristys, ajoneuvovarkaudet, laittomasti liikkeessä olevat ampuma-aseet ja tietoverkkorikollisuus. Järjestäytyneen rikollisuuden torjuntaa koskeva toimintasuunnitelma hyväksyttiin 4. marraskuuta 2013. Myös institutionaalista kehystä valmistellaan. Kesäkuun 13. päivänä 2013 annetun hallituksen asetuksen perusteella perustettiin järjestäytyneen rikollisuuden torjuntaan keskittyvä viranomaisten välinen neuvosto. Neuvosto muodostuu asianomaisten ministeriöiden edustajista, ja sen päätehtävänä on valvoa edellä mainittujen strategian ja toimintasuunnitelman täytäntöönpanoa. Ihmiskauppaan puuttumisen oikeudellisen ja institutionaalisen kehyksen ja siihen liittyvän kansallisen toimintasuunnitelman (sis. selkeän aikataulun, erityistavoitteet, toimet, tulokset, tulosindikaattorit ja riittävät taloudelliset ja henkilöresurssit) lujittaminen EU:n ja kansainvälisten standardien mukaisesti Georgia on edistynyt hyvin ihmiskauppaan liittyvän edellytyksen täyttämisessä. Ihmiskauppa on katsottu Georgian rikoslaissa rikokseksi vuodesta 2003 lähtien. Lain myöhemmillä muutoksilla on lisätty ihmiskaupparikosten seuraamuksia, otettu käyttöön oikeushenkilöiden rikosoikeudellinen vastuu ja kriminalisoitu ihmiskaupan uhrien palvelujen käyttö. Ihmiskaupan torjunnasta ja ihmiskaupan lapsiuhreista annettuja lakeja muutettiin huhtikuussa 2012 Euroopan neuvoston ihmiskaupan vastaisen toiminnan asiantuntijaryhmän (GRETA) suosituksesta lisäämällä niihin mm. säännös lapsen etuun perustuvasta yksilöllisestä riskinarvioinnista.[16] Vuodesta 2006 lähtien on ollut toiminnassa ihmiskaupan uhrien suojeluun tarkoitettu valtionrahasto ja ihmiskaupan torjuntaan keskittyvä viranomaisten välinen neuvosto. Neuvostoa johtaa oikeusministeri, ja se muodostuu asianomaisten ministeriöiden ja valtion virastojen edustajista. Georgian presidentti hyväksyi 15. maaliskuuta 2013 vuosia 2013–2014 koskevan, neuvoston laatiman ihmiskaupan torjunnan kansallisen toimintasuunnitelman. Toimintasuunnitelma kattaa esim. ihmiskaupan ehkäisyn, yhteistyön paikallisten ja kansainvälisten kansalaisjärjestöjen kanssa, syyttäjäviranomaisten erityisten tutkintatekniikoiden parantamisen ja ihmiskauppaan liittyvien toimien koordinoinnin asianomaisten virastojen välillä. Korruption ehkäisyn ja torjunnan oikeudellisen ja institutionaalisen kehyksen lujittaminen sekä kansallisen korruption vastaisen strategian ja toimintasuunnitelman (sis. selkeän aikataulun sekä erityistavoitteet, toimet, tulokset, tulosindikaattorit ja riittävät taloudelliset ja henkilöresurssit) vahvistaminen EU:n ja kansainvälisten standardien mukaisesti mm. viranomaisten välisen korruption torjunnan koordinointineuvoston kaltaisten korruptiontorjuntaelinten sellaisten korruption vastaisten toimien osalta, joiden tavoitteena on etenkin varmistaa korruption torjunnasta vastaavien viranomaisten riippumattomuus, tehokkuus, valtuutus ja vastuuvelvollisuus sekä vahvistaa näiden välistä tietojenvaihtoa, varmistaa vankka oikeudellinen ja institutionaalinen kehys mm. sekundäärilainsäädännöllä, joka on tarpeen esim. korkean tason korruption ja kansainvälisissä liikesuhteissa tapahtuvan korruption ehkäisyä ja torjuntaa edistävien sisäisen valvonnan mekanismien tehokkaan toiminnan kannalta, ja asettaa julkisille elimille/viranomaisille lahjomattomuutta koskevia standardeja; Euroopan neuvoston lahjonnan vastaisen valtioiden ryhmän (GRECO) suositusten jatkotoimet Georgia on kuluneen vuosikymmenen aikana käynnistänyt kattavan korruption vastaisen uudistusprosessin ja ottanut käyttöön oikeudellisen ja institutionaalisen kehyksen, joka on tuottanut konkreettisia tuloksia korruption ehkäisyssä ja torjunnassa.[17] Georgia on korruption vastaisen Yhdistyneiden Kansakuntien yleissopimuksen osapuoli, ja se on ratifioinut korruptioon liittyvät Euroopan neuvoston yleissopimukset eli lahjontaa koskevan siviilioikeudellisen yleissopimuksen vuonna 2003, lahjontaa koskevan Euroopan neuvoston rikosoikeudellisen yleissopimuksen vuonna 2008 ja sen lisäpöytäkirjan vuonna 2013. Georgia on edistynyt korruption kriminalisoinnissa huomattavasti. Georgian rikoslain aktiivista ja passiivista lahjontaa koskevat rikosnimikkeet kattavat lahjuksen tarjoamisen ja lupaamisen, lahjuksen antamisen kolmannelle osapuolelle sekä lahjonnan välikäden kautta. Rikosnimikettä vaikutusvallan aktiivinen väärinkäyttö muutettiin marraskuussa 2011 siten, että se kattaa myös kolmannet osapuolet. Oikeushenkilöiden rikosoikeudellinen vastuu koskee nyt myös passiivista ja aktiivista lahjontaa, vaikutusvallan väärinkäyttöä, rahanpesua ja kaupallista lahjontaa. Tekojen rangaistavuutta koskevassa GRECOn kolmannen arviointikierroksen vaatimustenmukaisuuskertomuksessa[18] todetaan, että Georgia on pannut kolme viidestä suosituksesta täytäntöön tyydyttävästi, ja loput kaksi suositusta, jotka liittyvät lahjontaa koskevan Euroopan neuvoston rikosoikeudellisen yleissopimuksen lisäpöytäkirjan ratifiointiin ja tehokasta katumista koskeviin määräyksiin, on pantu täytäntöön osittain. Georgia ratifioi lisäpöytäkirjan 27. heinäkuuta 2013, joten voidaan katsoa, että neljä viidestä suosituksesta on pantu täysimääräisesti täytäntöön. Viranomaisten välinen korruption torjunnan koordinointineuvosto, jäljempänä ’koordinointineuvosto’, aloitti työnsä vuonna 2008. Siinä on 34 jäsentä[19], ja sen tehtäviin kuuluu korruption vastaisten toimien koordinointi, osallistuminen korruption vastaisten toimenpiteiden täytäntöönpanon valvontaan sekä lainsäädännön valmistelu korruption ehkäisyn ja torjunnan alalla. Tällä hetkellä koordinointineuvoston strategisia painopisteitä ovat korruption ehkäisy lainvalvontaelimissä, tullissa ja verojärjestelmissä sekä puoluerahoituksen avoimuus. Georgia muutti vuonna 2011 kansalaisten poliittista liittoutumista koskevaa orgaanista lakiaan. Poliittisten puolueiden rahoittamista koskeviin uusiin sääntöihin sisältyvät esimerkiksi seuraavat: oikeushenkilöiltä saatavien lahjoitusten kieltäminen, lahjoitusten enimmäismäärät, pankkisiirrot lahjoitusten toimitustapana puoluerahoituksen avoimuuden varmistamiseksi ja kirjanpidon helpottamiseksi, puolueiden lainanoton rajoittaminen ja jäsenmaksujen rajoittaminen. Puolue- ja vaalirahoituksen valvonta on valtion tilintarkastusviraston vastuulla. Vuonna 2009 annetussa virkamieskunnan eturistiriidoista ja korruptiosta annetussa laissa edellytetään mm. virkamiesten taloudellisten etujen julkistamista sekä ilmiantajien suojelua. Georgian virkamiesvirasto ja koordinointineuvosto viimeistelevät parhaillaan luonnosta uudeksi laiksi ilmiantajien suojelusta. Myös ylemmille virkamiehille tarkoitettu sähköinen järjestelmä varojen ilmoittamiseksi auttaa korruption ehkäisyssä ja torjunnassa.[20] Virkamieskunnan eturistiriidoista ja korruptiosta annettua lakia muutettiin syyskuussa 2013 siten, että järjestelmän piiriin otettiin 400 uutta virkamiestä. Julkisia palveluja koskevaan lakiin hiljattain tehtyihin muutoksiin lukeutuu mm. uusi luku Euroopan neuvoston ministerikomitean laatimaan virkamiesten menettelysääntöjen malliin perustuvasta virkamiesten toimintasäännöstöstä.[21] Muutoksilla otetaan käyttöön kaikkia virkamiehiä koskeva velvoite raportoida esimiehelleen tai lainvalvontaviranomaisille kaikista todisteista tai perustelluista epäilyistä, jotka koskevat laitonta toimintaa, korruptio mukaan luettuna. Lisäksi muutoksilla ehdotetaan uusille virkamiehille pakollista koulutusta korruptioon liittyvistä aiheista. Georgian parlamentti hyväksyi toukokuussa 2013 Georgian yleisistä tuomioistuimista annettuun lakiin muutoksia, joilla vahvistettiin oikeuslaitoksen riippumattomuutta ja lahjomattomuutta. Muutosten tarkoituksena oli varmistaa yhdenmukaisuus kansainvälisten ja EU:n standardien sekä Venetsian komission 94. täysistunnossaan antaman lausunnon[22] kanssa. Georgian on tarkoitus uudistaa myös tuomarien nimittämistä ja ylentämistä. Parlamentti hyväksyi muutokset Georgian syyttäjälaitoksesta annettuun lakiin ja ne tulivat voimaan kesäkuussa 2013. Tämän seurauksena syyttäjän valtuudet, jotka aiemmin olivat oikeusministerillä, on siirretty Georgian pääsyyttäjälle. Pääsyyttäjän nimittää ja erottaa Georgian presidentti oikeusministerin ehdotuksesta. Pääsyyttäjä nimittää ja erottaa kaikki syyttäjät ja syyttäjänviraston työntekijät. Hän tutkii korkeiden virkamiesten, kuten presidentin, parlamentin tai hallitusten jäsenten, oikeuden presidentin, julkisen puolustajan ja päätilintarkastajan tekemiä rikoksia, korruptiorikokset mukaan luettuina, ja nostaa niistä syytteitä. Valtion julkisten hankintojen tietojärjestelmä uudistettiin vuonna 2010, jolloin perustettiin valtion julkisten hankintojen yhdennetty sähköinen hankintajärjestelmä. Tällä hetkellä kaikki tarjousmenettelyt toteutetaan sähköisesti. Valtion julkisten hankintojen yhdennetty sähköinen hankintajärjestelmä on luonut mustan listan yrityksistä, jotka eivät yhden vuoden ajan saa osallistua valtion hankintamenettelyihin, ja ”valkoisen” listan osallistumiskelpoisista yrityksistä. Rahanpesun ja terrorismin rahoituksen ehkäisyn ja torjunnan oikeudellisen ja institutionaalisen kehyksen lujittaminen rahanpesun vastaisen toimintaryhmän (FATF) asettamien kansainvälisten ja EU:n standardien mukaisesti sekä vastaavan kansallisen strategian säännöllinen päivittäminen; riippumattoman ja asiaankuuluvilla valtuuksilla ja resursseilla varustetun rahanpesun selvittelykeskuksen perustaminen ja lujittaminen Georgia on viime vuosina parantanut rahanpesun ja terrorismin rahoituksen torjuntaa koskevaa lainsäädäntökehystään lisäämällä teknistä yhteensopivuutta sekä kansainvälisten rahanpesun ja terrorismin rahoituksen torjuntaa koskevien standardien että EU:n lainsäädännön kanssa. Esimerkiksi vuonna 2012 leasing-yhtiöt, tilintarkastajat, kirjanpitäjät ja tietyt edellytykset täyttävät luottolaitokset luokiteltiin ”velvoitetuiksi yhteisöiksi”[23] ja rahoituslaitoksia koskevia ehkäiseviä toimenpiteitä vahvistettiin. Vaikka Georgia aikoo sisällyttää lakimiehet velvoitettujen yhteisöjen luetteloon lähitulevaisuudessa, luettelo ei ole vielä täysin kansainvälisten ja eurooppalaisten vaatimusten mukainen, kun otetaan huomioon, että rahanpesun vastaista lainsäädäntöä ei sovelleta kiinteistövälittäjiin, yrityspalvelujen tuottajiin ja sähköisen rahan liikkeeseenlaskijalaitoksiin. Georgia on hyväksynyt joukon rahanpesun vastaiseen lainsäädäntöön perustuvia säädöksiä, joissa määritellään yksityiskohtaisesti vaatimukset, joita sovelletaan velvoitettuihin yhteisöihin, kuten luottoyhdistyksiin, valuutanvaihtoyrityksiin, rahansiirtopalvelujen tarjoajiin, kasinoihin, arpajaisjärjestäjiin, notaareihin jne. Vaikka joukko toimivaltaisia ministeriöitä on jo allekirjoittanut yhteisymmärryspöytäkirjan viranomaisyhteistyön tehostamisesta lainvalvonnan ja siten myös rahanpesurikosten torjunnan alalla, toimielintenvälisen yhteistyön edistäminen on edelleen tarpeen, sillä Georgia ei ole vielä perustanut rahanpesun ja terrorismin rahoituksen torjuntaneuvostoa, josta voisi olla hyötyä kaikkien rahanpesun ja terrorismin rahoituksen vastaisten toimien ohjaamisessa ja koordinoinnissa. Georgia aikoo hyväksyä rahanpesun ja terrorismin rahoituksen vastaisen kansallisen strategian ja sen täytäntöönpanoa koskevan toimintasuunnitelman, ja se on jo perustanut tätä tarkoitusta varten viranomaisten välisen työryhmän. Kansallisen rekisteriviraston perustaminen hallinnoimaan oikeushenkilöiden rekisteröimisjärjestelmää on tärkeä ensimmäinen askel ehkäistäessä oikeushenkilöiden käyttämistä väärin. Rahanpesun vastaisia toimenpiteitä ja terrorismin rahoitusta arvioivan Euroopan neuvoston asiantuntijakomitean (Moneyval) vuonna 2012 Georgiasta laatimassa arvioinnissa kuitenkin havaittiin joukko merkittäviä puutteita.[24] Lisäksi, vaikka Georgia oli joulukuussa 2011 muuttanut lainsäädäntökehystään Yhdistyneiden Kansakuntien turvallisuusneuvoston päätöslauselmien 1267 ja 1373 täytäntöönpanemiseksi, Moneyvalin arvioinnissa todettiin, että tiettyjä oikeudellisia standardeja ei noudateta täysimääräisesti. Georgian rahanpesun selvittelykeskus, rahoituksenseurantayksikkö, on perustettu vuonna 2003 annetun rahanpesulain 10 artiklan nojalla. Rahoituksenseurantayksikön toiminta on riippumatonta, eikä se vastaa toiminnastaan millekään virastolle. Yksikkö on kansallinen keskus, joka vastaanottaa, analysoi ja levittää tietoa epäilyttävistä liiketoimista ja käteisliiketoimista sekä muuta merkityksellistä tietoa, joka koskee rahanpesua ja terrorismin rahoitusta. Rahoituksenseurantayksikkö valmistelee parhaillaan yhteistyössä asianomaisten elinten kanssa muutoksia rahanpesun ja terrorismin rahoituksen torjuntaa koskevaan lainsäädäntöön. Muutoksilla on tarkoitus korjata Moneyvalin vuoden 2012 arvioinnissa havaitsemat puutteet. Georgian toimittamien tietojen mukaan joulukuussa 2011 otettiin käyttöön uusi ohjelmisto, joka tehostaa epäilyttävistä liiketoimista ilmoittamista. Vaikka ohjelmiston vaikuttavuutta ei voida täysin arvioida tässä vaiheessa, ilmoitettu kasvu niiden tapausten määrässä, joista rahoituksenseurantayksikkö on ilmoittanut lainvalvontaviranomaisille, on rohkaiseva.[25] Kansallisen huumetorjuntastrategian ja toimintasuunnitelman (sis. selkeän aikataulun sekä erityistavoitteet, toimet, tulokset, tulosindikaattorit ja riittävät taloudelliset ja henkilöresurssit) hyväksyminen EU:n ja kansainvälisten standardien mukaisesti Oikeusministeriöön perustettiin marraskuussa 2011 viranomaisten välinen huumeiden torjunnan koordinointineuvosto, jäljempänä ”huumetorjuntaneuvosto”, johon kuuluu kansainvälisiä ja hallituksesta riippumattomia organisaatioita. Huumetorjuntaneuvosto laati kesäkuussa vuosia 2013–2015 koskevan kansallisen huumestrategian ja siihen liittyvän toimintasuunnitelman. Georgian viranomaisten toimittamien tietojen mukaan huumetorjuntaneuvosto tukeutui molempia asiakirjoja laatiessaan EU:n huumausainestrategiaan ja neuvoihin, joita se sai huumausaineiden väärinkäytön ja laittoman huumausainekaupan torjunnasta vastaavan Euroopan neuvoston Pompidou-ryhmän asiantuntijoilta. Tätä kertomusta kirjoitettaessa huumetorjuntaneuvosto on liittämässä Pompidou-ryhmän huomioita molempiin asiakirjoihin, jotka hallituksen on tarkoitus hyväksyä vuoden 2013 loppuun mennessä. Myös työ asiaan liittyvien oikeudellisten välineiden[26] muuttamiseksi edistyy. Kaikkien edellä lueteltuihin aloihin sekä terrorismin torjuntaan liittyvien asiaankuuluvien asiakirjojen, esimerkiksi seuraavien YK:n ja Euroopan neuvoston yleissopimusten ja niihin liittyvien pöytäkirjojen allekirjoittaminen, ratifiointi ja saattaminen osaksi kansallista lainsäädäntöä: vuonna 2005 tehty rikoksen tuottaman hyödyn rahanpesua, etsintää, takavarikkoa ja menetetyksi tuomitsemista sekä terrorismin rahoituksen estämistä koskeva Euroopan neuvoston yleissopimus, Haagin lastensuojelusopimus (vuonna 1996 tehty yleissopimus toimivallasta, sovellettavasta laista, toimenpiteiden tunnustamisesta ja täytäntöönpanosta sekä yhteistyöstä vanhempainvastuuseen ja lasten suojeluun liittyvissä asioissa), vuonna 2007 tehty Euroopan neuvoston yleissopimus lasten suojelemisesta seksuaalista riistoa ja seksuaalista hyväksikäyttöä vastaan sekä lahjontaa koskevan Euroopan neuvoston rikosoikeudellisen yleissopimuksen lisäpöytäkirja Georgian hallitus ratifioi lahjontaa koskevan rikosoikeudellisen yleissopimuksen lisäpöytäkirjan heinäkuussa 2013, ja vuonna 2005 tehty rikoksen tuottaman hyödyn rahanpesua, etsintää, takavarikkoa ja menetetyksi tuomitsemista sekä terrorismin rahoituksen estämistä koskeva Euroopan neuvoston yleissopimus ratifioitiin lokakuussa 2013. Lasten suojelemista koskevien välineiden osalta tarvittavat sisäiset oikeudelliset menettelyt ovat käynnissä. 5.2. Oikeudellinen yhteistyö rikosasioissa Keskinäistä apua koskevan oikeudellisen ja institutionaalisen kehyksen lujittaminen Rikosasioissa tehtävää kansainvälistä yhteistyötä koskeva laki tuli voimaan lokakuussa 2010.[27] Lailla säännellään mm. seuraavia kansainväliseen yhteistyöhön liittyviä asioita: keskinäinen oikeusapu, luovuttamismenettely, tuomittujen siirtäminen, oikeudenkäynnin siirtäminen ja rikostuomioiden täytäntöönpano. Georgia on osapuolena monessa YK:n ja Euroopan neuvoston yleissopimuksessa ja kahdenvälisessä sopimuksessa, jotka muodostavat oikeusperustan muiden valtioiden kanssa tehtävälle yhteistyölle.[28] Lisäksi Georgia tarkastelee mahdollisuutta allekirjoittaa vuodelta 1957 olevan rikoksen johdosta tapahtuvaa luovuttamista koskevan eurooppalaisen yleissopimuksen kolmas lisäpöytäkirja. Asiaankuuluvien kansainvälisten yleissopimusten ja pöytäkirjojen, kuten Euroopan neuvoston yleissopimukseen oikeusavusta rikosasioissa liitetyn toisen lisäpöytäkirjan, allekirjoittaminen, ratifiointi ja saattaminen osaksi kansallista lainsäädäntöä Georgia allekirjoitti Euroopan neuvoston yleissopimukseen oikeusavusta rikosasioissa liitetyn toisen lisäpöytäkirjan maaliskuussa 2013, ja parlamentti ratifioi sen lokakuussa 2013. Kansainvälistä lainvalvontayhteistyötä koskeva uusi laki, jolla Georgian lainsäädäntöön sisällytetään kahden- ja monenvälisissä kansainvälisissä sopimuksissa tarkoitetut tarvittavat säännökset, tuli voimaan 22. lokakuuta 2013. 5.3. Lainvalvontayhteistyö Kansallisten virastojen välisen riittävän koordinointimekanismin ja suoraan asianomaisten viranomaisten käytettävissä olevan yhteisen tietokannan perustaminen Sisäasiainministeriön, oikeusministeriön, valtiovarainministeriön, syyttäjänviraston ja rahoituksenseurantayksikön välinen yhteisymmärryspöytäkirja lainvalvonta-asioissa tehtävästä viranomaisten välisestä yhteistyöstä tuli voimaan 16. toukokuuta 2013. Yhteisymmärryspöytäkirjassa määrätään lainvalvonnan koordinoinnin helpottamiseksi mm. yhteyspisteiden, turvallisen sähköpostijärjestelmän ja tilapäisten tutkintaryhmien perustamisesta. Sisäasiainministeriö kehittää viranomaisten välistä sähköistä tiedonvaihtoa varten ohjelmistoa, jolla helpotetaan luottamuksellisten tietojen vaihtamista. 5.4. Tietosuoja Henkilötietojen suojaa koskevan oikeudellisen ja institutionaalisen kehyksen lujittaminen EU:n ja kansainvälisten standardien mukaisesti esimerkiksi hyväksymällä määräyksiä, ohjeita ja suuntaviivoja, joilla säännellään menettelyjä, tehtäviä ja vastuita Laki henkilötietojen suojasta, jäljempänä ’henkilötietolaki’, tuli voimaan toukokuussa 2012. Hallinnollista vastuuta koskevan VII luvun säännökset tulivat voimaan tammikuussa 2013, mutta tietyt säännökset, jotka koskevat henkilötietosuojaviranomaisen valtuuksia suhteessa yksityissektoriin, tulevat voimaan vasta vuonna 2016. Hiljattain nimitetty henkilötietosuojaviranomainen harkitsee mahdollisuutta tarkistaa vuoden 2012 henkilötietolakia, ja tätä silmällä pitäen asiantuntijat tarkastelevat parhaillaan nykyistä oikeudellista kehystä. Asiaankuuluvien kansainvälisten yleissopimusten, pöytäkirjojen ja suositusten, kuten yksilöiden suojelusta henkilötietojen automaattisessa tietojenkäsittelyssä tehdyn Euroopan neuvoston yleissopimuksen nro 108 valvontaviranomaisia ja rajat ylittäviä tietovirtoja koskevan lisäpöytäkirjan vuodelta 2001 ja henkilötietojen käytön sääntelemisestä poliisialalla annetun Euroopan neuvoston ministerineuvoston suosituksen n:o R(87) 15 allekirjoittaminen, ratifiointi ja saattaminen osaksi kansallista lainsäädäntöä Georgia allekirjoitti Euroopan neuvoston tietosuojasopimukseen vuonna 2001 tehdyn lisäpöytäkirjan toukokuussa 2013, ja parlamentti ratifioi sen heinäkuussa 2013. Sisäasiainministeriö on kuullut henkilötietosuojaviranomaista ja viimeistelee parhaillaan ohjeita henkilötietojen käsittelystä ja suojelusta Georgian sisäasiainministeriössä. Asiaankuuluvilla valtuuksilla ja velvollisuuksilla varustetun riippumattoman tietosuojavalvontaviranomaisen perustaminen Henkilötietolain mukaan henkilötietosuojaviranomainen on riippumaton. Hän ei vastaa millekään julkiselle viranomaiselle tai elimelle, ja hänen toimintansa perustuu Georgian perustuslakiin, kansainvälisiin sopimuksiin, henkilötietolakiin ja muihin asiaan liittyviin säädöksiin ja perussääntöihin. Henkilötietosuojaviranomainen nimitettiin 28. kesäkuuta 2013 henkilötietolain mukaisesti pääministerin asetuksella. Toimikautensa ensimmäisinä kuukausina henkilötietosuojaviranomainen suunnitteli viraston rakenteen ja perussäännön ja käynnisti rekrytointiprosessin. Henkilötietosuojavirastolle perustettiin 3. heinäkuuta 2013 annetulla hallituksen määräyksellä nro 699 vararahasto vuodelle 2013. Hallitus järjestää virastolle tarvittavat tilat ja välineet. Edellä esitettyjen alustavien toteamusten perusteella suositellaan, että Georgian viranomaiset toteuttavat seuraavat toimet asiakokonaisuuden 3 edellytysten osalta: · jatketaan toimia järjestäytyneen rikollisuuden ehkäisemiseksi ja torjumiseksi ja erityisesti lujitetaan edelleen oikeudellista ja institutionaalista kehystä muun muassa hyväksymällä järjestäytyneen rikollisuuden torjunnan toimintasuunnitelma; · jatketaan edistymistä ihmiskaupan ehkäisyä ja torjuntaa koskevien EU:n ja kansainvälisten standardien täytäntöönpanossa. Erityisesti suositellaan, että Georgian viranomaiset harkitsevat nykyistä lainsäädäntökehystä arvioidessaan muun muassa kansallisen esittelijän toimen tai vastaavan mekanismin perustamista vastaamaan ihmiskaupan suuntausten arvioinnista, ihmiskaupan torjuntatoimien tulosten mittaamisesta, raportoinnista ja tällä hetkellä tuomareille ja poliiseille tarjottavan ihmiskauppaa koskevan koulutuksen laajentamisesta myös muille etulinjan toimihenkilöille, esimerkiksi konsulaateissa, ammattiliitoissa ja kansalaisjärjestöissä; jatketaan edistymistä korruption ehkäisyä ja torjuntaa koskevan lainsäädäntö- ja toimintakehyksen laatimisessa ja varmistetaan erityisesti, että olemassa on oikeudelliset, institutionaaliset ja toiminnalliset takeet, joilla varmistetaan syyttäjien riippumattomuus poliittisesta häirinnästä. Jatketaan uudistuksia oikeuslaitoksen lahjomattomuuden ja riippumattomuuden vahvistamiseksi. Varmistetaan eturistiriitojen ja varallisuusilmoitusten osalta, että käytössä on vaikuttavat ja riippumattomat tarkistusmekanismit sekä tehokkaat, oikeasuhteiset ja varoittavat seuraamusjärjestelmät. Jatketaan puoluerahoitusta koskevien asetusten tarkistamista ottaen huomioon GRECOn, Venetsian komission ja Etyjin demokraattisten instituutioiden ja ihmisoikeuksien toimiston (Etyj/ODIHR) suositukset. Varmistetaan, että korruption torjunnan koordinointineuvostolla on riittävät analyyttiset ja organisatoriset valmiudet sekä asianmukaiset taloudelliset ja henkilöresurssit. Hyväksytään lainsäädäntöä ilmiantajien suojelusta ja luodaan järjestelmä sellaisten ilmiantajien suojelemiseksi, jotka työskentelevät julkisin varoin rahoitettuja palveluja tuottavissa yksityisissä yrityksissä; lujitetaan toimia rahanpesun ja terrorismin rahoituksen ehkäisyä ja torjuntaa koskevan oikeudellisen ja institutionaalisen kehyksen luomiseksi. Erityisesti olisi puututtava Moneyvalin raportissa mainittuihin puutteisiin. Lisäksi on tarpeen parantaa operatiivisia valmiuksia ja ministeriöiden välistä koordinointia, missä voidaan edistyä perustamalla rahanpesun ja terrorismin rahoituksen torjuntaneuvosto. Olisi myös hyväksyttävä kansallinen rahanpesun ja terrorismin rahoituksen torjuntastrategia ja siihen liittyvät toimintasuunnitelmat; hyväksytään kansallinen huumestrategia ja siihen liittyvä toimintasuunnitelma EU:n ja kansainvälisten standardien mukaisesti ja varmistetaan, että niiden täytäntöönpanoon on käytettävissä tarvittavat taloudelliset ja henkilöresurssit, sekä lujitetaan lainsäädäntö- ja toimintakehystä entisestään; · siirretään osaksi kansallista lainsäädäntöä vuonna 2005 tehty rikoksen tuottaman hyödyn rahanpesua, etsintää, takavarikkoa ja menetetyksi tuomitsemista sekä terrorismin rahoituksen estämistä koskeva Euroopan neuvoston yleissopimus, lahjontaa koskevan Euroopan neuvoston rikosoikeudellisen yleissopimuksen lisäpöytäkirja, Haagin lastensuojelusopimus (vuonna 1996 tehty yleissopimus toimivallasta, sovellettavasta laista, toimenpiteiden tunnustamisesta ja täytäntöönpanosta sekä yhteistyöstä vanhempainvastuuseen ja lasten suojeluun liittyvissä asioissa) ja vuonna 2007 tehty Euroopan neuvoston yleissopimus lasten suojelemisesta seksuaalista riistoa ja seksuaalista hyväksikäyttöä vastaan; · annetaan lisätietoja rikosoikeudellista yhteistyötä koskevasta oikeudellisesta ja institutionaalisesta kehyksestä, mukaan lukien rikosprosessilain asiaankuuluvista säännöksistä; · jatketaan lainvalvontayhteistyön vahvistamista muun muassa laatimalla ohjelmisto turvallista tietojenvaihtoa varten; · annetaan lisätietoja tietosuojaa koskevasta oikeudellisesta ja institutionaalisesta kehyksestä, mukaan lukien harkinnassa olevista muutoksista nykyiseen oikeudelliseen kehykseen; · viimeistellään ja hyväksytään ohjeet henkilötietojen käsittelystä ja suojelusta Georgian sisäasiainministeriössä; ja · huolehditaan siitä, että henkilötietosuojaviraston käytettävissä on tarvittavat logistiset, taloudelliset ja henkilöresurssit. 6. Asiakokonaisuus 4: Ulkosuhteet ja perusoikeudet 6.1. Liikkumisvapaus Georgiassa Maassa laillisesti oleskeleviin ulkomaalaisiin tai kansalaisuudettomiin henkilöihin sovellettavien rekisteröintiä koskevien menettelyjen oikeus- ja lainsäädäntökehyksen lujittaminen perusteettomien rajoitusten poistamiseksi Oikeus- ja lainsäädäntökehystä laaditaan parhaillaan. Kansalaisuudettomuuden poistamista käsittelevä työryhmä on laatinut luonnoksen Georgian kansalaisuutta koskevaksi laiksi, jota on käsitelty ministeriöiden välisessä kuulemisessa ja joka on tarkoitus toimittaa parlamentille lähikuukausina. Ehdotetulla lailla otetaan käyttöön joukko mekanismeja, joilla on tarkoitus ehkäistä ja vähentää kansalaisuudettomuutta vuonna 1961 tehdyn valtiottomuuden poistamista koskevan yleissopimuksen mukaisesti. Lisäksi Georgia harkitsee liittymistä vuonna 1961 tehdyn yleissopimuksen osapuoleksi. 6.2. Matkustus- ja henkilöasiakirjojen myöntämisehdot ja -menettelyt Oikeus- ja lainsäädäntökehyksen lujittaminen sen varmistamiseksi, että kaikki – mukaan lukien naiset, lapset, vammaiset, maan sisäiset pakolaiset, vähemmistöihin kuuluvat henkilöt ja muut heikossa asemassa olevat väestöryhmät – voivat tosiasiallisesti ja syrjimättä saada kaikenlaisia matkustus- ja henkilöasiakirjoja Julkisten palveluiden kehittämisvirasto on toteuttanut yhteistyössä YK:n pakolaisasiain päävaltuutetun (UNHCR) ja UNICEFin kanssa useita EU-rahoitteisia hankkeita, jotka koskevat dokumentoimattomia henkilöitä. Saatujen tietojen mukaan vuodesta 2008 lähtien on tunnistettu noin 11 000 dokumentoimatonta henkilöä, joista noin 7 000 on käynyt läpi väestörekisteriprosessin ja saanut asiaankuuluvat asiakirjat. Pakolaisille on vuodesta 2008 lähtien annettu matkustusasiakirjat, ja vuodesta 2010 lähtien näihin matkustusasiakirjoihin sisältyy biometrisiä tietoja. Vammaisten tarpeiden huomioimiseksi on ryhdytty käytännön toimiin. 6.3. Kansalaisten oikeudet vähemmistöjen suojelu mukaan luettuna Syrjinnän kieltävän kattavan lain antaminen YK:n ja Euroopan neuvoston seurantaelinten suositusten mukaisesti syrjinnän tehokkaaksi torjumiseksi Georgia laatii parhaillaan kattavaa lainsäädäntökehystä syrjinnän torjumiseksi. Perustuslakiin sekä rikos-[29], yksityis- ja hallinto-oikeuteen sisältyvien syrjinnän vastaisten säännösten lisäksi oikeusministeriö on valmistellut luonnoksen syrjinnän kieltäväksi laiksi. Kansainväliset asiantuntijat tarkastelevat luonnosta parhaillaan, ja se on tarkoitus esitellä parlamentille vuoden 2013 loppuun mennessä. Lakiehdotuksen tavoitteena on poistaa kaikki syrjinnän muodot Georgiasta tai sen toimivalta-alueelta sekä varmistaa, että kaikilla on mahdollisuus nauttia laissa säädetyistä oikeuksistaan riippumatta rodusta, ihonväristä, kielestä, sukupuolesta, iästä, kansalaisuudesta, alkuperästä, syntymäpaikasta, asuinpaikasta, siviilisäädystä, raskaudesta tai äitiydestä, aineellisesta tai sosiaalisesta asemasta, terveydentilasta, vammasta, uskonnosta tai vakaumuksesta, kansalliseen, etniseen tai sosiaaliseen ryhmään kuulumisesta, poliittisista tai muista mielipiteistä tai näkemyksistä, seksuaalisesta suuntautumisesta, sukupuoli-identiteetistä tai muista perusteista.[30] Siinä kielletään moniperusteinen syrjintä[31], määritellään suora ja epäsuora syrjintä[32] ja määrätään syrjinnän uhrien suojelemisesta uhriutumiselta[33]. Lakia on sovellettava julkisten instituutioiden sekä luonnollisten ja oikeushenkilöiden kaikkiin toiminnan aloihin[34], mutta ei ole selvää, koskeeko se myös yksityissektoria. Lakiehdotuksella perustetaan tasa-arvoviranomainen[35] ja vahvistetaan muutoksenhakumenettelyjä[36] koskevat määräykset, jotka liittyvät esimerkiksi todistustaakkaan. Asiaankuuluvien YK:n ja Euroopan neuvoston syrjinnäntorjuntavälineiden allekirjoittaminen, ratifiointi ja saattaminen osaksi kansallista lainsäädäntöä ottaen huomioon valtiottomuutta koskevat YK:n yleissopimukset sekä Euroopan neuvoston pysyvät suositukset alueellisia kieliä tai vähemmistökieliä koskevassa eurooppalaisessa peruskirjassa Georgia on ratifioinut joukon vähemmistöjen suojelua ja erilaisten syrjinnän muotojen poistamista koskevia kansainvälisiä sopimuksia, kuten kaikkinaisen rotusyrjinnän poistamista koskevan kansainvälisen YK:n yleissopimuksen ja Euroopan neuvoston puiteyleissopimuksen kansallisten vähemmistöjen suojelusta. Lisäksi Georgia valmistelee alueellisia kieliä tai vähemmistökieliä koskevan eurooppalaisen peruskirjan ratifiointia. Hallitus perusti tätä tarkoitusta varten kesäkuussa 2013 virastojen välisen korkeantason komitean muotoilemaan tätä alaa koskevaa politiikkaa. Komitea tekee tiivistä yhteistyötä valtion viranomaisten, kansalaisyhteiskunnan, vähemmistöyhteisöjen ryhmien ja Euroopan neuvoston asiantuntijoiden kanssa. Avointen ja oikeudenmukaisten edellytysten määritteleminen Georgian kansalaisuuden saamiselle Kuten edellä todetaan, Georgia valmistelee kansalaisuutta koskevaa lakia. Tavoitteena on luoda Georgian kansalaisuuden saamiselle oikeudellinen kehys, jossa otetaan huomioon valtiottomuuden poistamista koskevassa YK:n yleissopimuksessa vahvistetut standardit. Kattavan kansallisen ihmisoikeusstrategian ja toimintasuunnitelman hyväksyminen ja sen varmistaminen, että näissä pyritään aktiivisesti noudattamaan YK:n elinten, Etyjin demokraattisten instituutioiden ja ihmisoikeuksien toimiston (Etyj/ODIHR), Euroopan neuvoston alaisen Euroopan rasismin ja suvaitsemattomuuden vastaisen komission ja kansainvälisten ihmisoikeusjärjestöjen antamia suosituksia, etenkin silloin kun on kyse syrjinnänvastaisten toimien toteuttamisesta, vähemmistöjen ja yksityiselämän suojelusta sekä uskonnonvapauden varmistamisesta Georgian hallitus antoi 5. heinäkuuta 2013 asetuksen, jolla perustettiin virastojen välinen neuvosto käsittelemään ihmisoikeuksien suojelua koskevaa strategiaa ja toimintasuunnitelmaa. Neuvosto koostuu toimivaltaisten viranomaisten ja muiden valtion elinten edustajista. Neuvoston työskentelyyn on kutsuttu edustajia myös kansalaisjärjestöistä ja kansainvälisistä instituutioista[37], kuten Euroopan unionin Georgian-edustustosta. Edellä esitettyjen alustavien toteamusten perusteella suositellaan, että Georgian viranomaiset toteuttavat seuraavat toimet asiakokonaisuuden 4 osalta: · hyväksytään uusi eurooppalaisten ja kansainvälisten standardien mukainen laki Georgian kansalaisuudesta; · mukautetaan lainsäädäntökehys vuonna 1961 tehtyyn valtiottomuuden poistamista koskevaan YK:n yleissopimukseen; · laaditaan strategia dokumentoimattomia henkilöitä koskevien asioiden käsittelemiseksi järjestelmällisemmin ja kestävämmin; · annetaan tietoa sovellettavista säännöksistä sekä kattavia tilastotietoja maassa laillisesti oleskelevien ulkomaalaisten ja kansalaisuudettomien henkilöiden rekisteröintimenettelyistä; · hyväksytään eurooppalaisten ja kansainvälisten standardien mukainen kattava syrjinnän kieltävä laki, harkitaan aiheen arkaluonteisuus huomioon ottaen julkista tietoisuuden lisäämiskampanjaa lain selittämiseksi ja varmistetaan, että viranomaisten koulutusohjelmaan sisältyy uutta oikeudellista kehystä koskevia luentoja; · jatketaan poliittista valmistelua, jonka tavoitteena on alueellisia kieliä tai vähemmistökieliä koskevan eurooppalaisen peruskirjan hyväksyminen, ja suunnitellaan tietoisuuden lisäämistoimia; sekä · hyväksytään kattava kansallinen ihmisoikeusstrategia ja siihen liittyvä toimintasuunnitelma. 7. Yleisarviointi ja seuraavat vaiheet Komissio on vakiintunutta menetelmää noudattaen arvioinut viisumivapautta koskevan toimintasuunnitelman täytäntöönpanoa Georgiassa maan viranomaisten toimittamien tietojen ja asiaankuuluvien oikeudellisten ja poliittisten asiakirjojen perusteella. Asiakokonaisuuksien 1 ja 2 asiakirjoihin perustuvaa arviointia on täydennetty paikalla tehdyllä arvioinnilla, jonka komission yksiköt toteuttivat EU:n jäsenvaltioiden asiantuntijoiden ja EU:n Georgian-edustuston avustuksella. Komissio on lisäksi seurannut Georgian edistymistä viisumivapautta koskevaan toimintasuunnitelmaan liittyvillä aloilla viisumien myöntämisen helpottamista sekä takaisinottoa käsittelevien EU:n ja Georgian sekakomiteoiden samoin kuin EU:n ja Georgian oikeus-, vapaus- ja turvallisuusasioita sekä ihmisoikeuksia ja demokratiaa käsittelevän alakomitean kautta. EU:n ja Georgian välinen vuoropuhelu ja yhteistyö on kaikissa näissä puitteissa edistynyttä. Edellä mainittujen seikkojen perusteella komissio katsoo, että Georgia on edistynyt erittäin hyvin viisumivapautta koskevan toimintasuunnitelman ensimmäisen vaiheen edellytysten täyttämisessä. Lainsäädäntö- ja toimintakehys, jota asiakirjojen turvallisuutta ja biometrisiä tunnisteita sekä yhdennettyä rajaturvallisuutta koskevat edellytykset vaativat, on jo edistyneessä vaiheessa. Georgia edistyy hyvin myös niiden ensimmäisen vaiheen edellytysten täyttämisessä, jotka liittyvät muuttoliikkeiden hallintaan, turvapaikkapolitiikkaan, yleiseen järjestykseen ja turvallisuuteen sekä ulkosuhteisiin ja perusoikeuksiin. Komissio jatkaa Georgian tukemista viisumivapautta koskevan toimintasuunnitelman täytäntöönpanossa ja seuraa aktiivisesti edellytysten täyttämistä toimintasuunnitelman kaikissa neljässä asiakokonaisuudessa. Viisumivapautta koskevan toimintasuunnitelman täytäntöönpanon edistymisestä on tarkoitus tiedottaa Euroopan parlamentille ja neuvostolle vuonna 2014. [1] Neuvoston päätelmät Georgiasta, 3 kohta, ulkoasiainneuvoston 3191. kokous Luxemburgissa 15.10.2012. [2] Ks. tietosuojaa koskevat edellytykset. [3] Määräys nro 98, 27. heinäkuuta 2011. [4] Ks. edellinen alaviite. [5] Georgian viranomaisten on toimitettava kyseinen määräys komissiolle. [6] Käytettävissä olevien tietojen mukaan seuraavat maat tunnustavat kansalaisuusneutraalit matkustusasiakirjat: Yhdysvallat, Japani ja Israel sekä EU-maista Romania, Puola, Bulgaria, Slovakia, Tšekki, Viro, Latvia ja Liettua. [7] Laki tulee voimaan 1. tammikuuta 2014. [8] 75 kilometriä valtionrajaa. [9] 258 kilometriä valtionrajaa. [10] Esimerkiksi Liettua, Latvia, Viro, Unkari, Bulgaria, Puola, Suomi ja Saksa. [11] Georgian rajapoliisin ja Armenian rajaturvallisuusviraston välistä sopimusta raja-asioissa tehtävästä yhteistyöstä valmistellaan parhaillaan. Samoin valmistellaan luonnosta Georgian sisäasiainministeriön ja Armenian kansallisen turvallisuuspalvelun väliseksi sopimukseksi raja-asioiden edustajista sekä luonnosta pöytäkirjaksi tietojenvaihdon säännöistä Georgian sisäasiainministeriön ja Armenian kansallisen turvallisuuspalvelun välillä. [12] Liikkuvan poliisin osalta koulutuksen kesto on pidennetty 12 viikosta (376 tuntia) 20 viikkoon (600 tuntia) ja rajapoliisin osalta 6 viikosta (235 tuntia) 14 viikkoon (420 tuntia). [13] Opetus- ja tiedeministeriö; maahanmuuttajayhteisön asioita käsittelevän valtionministerin kanslia; Euroopan yhdentymistä ja euroatlanttista yhdentymistä käsittelevän valtionministerin kanslia; talousasioita ja kestävää kehitystä käsittelevä ministeriö; oikeusministeriö (puheenjohtaja); ministeriö, joka vastaa Georgian miehitetyiltä alueilta tulleista maan sisäisistä pakolaisista, muista pakolaisista sekä majoitukseen liittyvistä kysymyksistä; aluekehitys- ja infrastruktuuriministeriö; ulkoasiainministeriö; kansallinen tilastotoimisto; valtiovarainministeriö; sisäasiainministeriö (toinen puheenjohtaja); työ-, terveys- ja sosiaaliasiainministeriö. [14] Laki laadittiin EU:n tukeman ja YK:n pakolaisjärjestön toteuttaman hankkeen puitteissa. [15] Georgian viranomaisten toimittamien tietojen mukaan keskus voi poikkeustilanteessa majoittaa jopa 120 henkeä. [16] Huhtikuussa 2012. [17] Vuonna 2012 laaditussa Maailmanpankin raportissa kehutaan Georgian onnistumista julkisen sektorin korruption torjunnassa vuodesta 2003 lähtien. Vuoden 2013 Global Corruption Barometer -julkaisun mukaan ainoastaan 4 prosenttia georgialaisista ilmoitti maksaneensa viimeksi kuluneiden 12 kuukauden aikana lahjuksia jollekin kahdeksasta yksiköstä. Vastaajista 70 prosenttia uskoi korruption määrän laskeneen huomattavasti viimeksi kuluneiden kahden vuoden aikana. Georgia on sijalla 51 Transparency International -järjestön vuotta 2012 koskevalla korruptioindeksillä mitattuna, ja sen pistemäärä on 52/100. [18] GRECO Third Evaluation Round: Compliance Report on Georgia, 21.6.2013. Raportti on luettavissa osoitteessa http://www.coe.int/t/dghl/monitoring/greco/evaluations/round3/GrecoRC3(2013)9_Georgia_EN.pdf [19] 15 hallituksen korkean tason edustajaa, kaksi parlamentin jäsentä, oikeuslaitoksen edustaja ja 16 tarkkailijaa, jotka edustavat paikallisia ja kansainvälisiä kansalaisjärjestöjä, kansainvälisiä organisaatioita, lahjoittajia ja elinkeinoelämän yhdistyksiä. [20] Tällä hetkellä yli 2 800 virkamiehellä on velvoite tehdä ilmoitus varoistaan. [21] OECD:n Istanbulissa laadittu korruptiontorjunnan toimintasuunnitelma. Toinen valvontakierros. Georgiaa koskeva edistymiskertomus (2011). Itä-Euroopan ja Keski-Aasian maille tarkoitettu korruptiontorjuntaverkosto. Raportti on saatavilla osoitteessa http://www.oecd.org/corruption/acn/48807498.pdf [22] Venetsian komission ja Euroopan neuvoston ihmisoikeuksien ja oikeusvaltioperiaatteen pääosaston oikeus- ja ihmisarvokysymysten osaston yhteinen lausunto Georgian yleisistä tuomioistuimista annettuun lakiin ehdotetuista muutoksista. Venetsian komissio hyväksyi lausunnon 94. täysistunnossaan Venetsiassa 8.–9. maaliskuuta. Lausunto on luettavissa osoitteessa http://www.venice.coe.int/webforms/documents/?pdf=CDL-AD(2013)007-e [23] Termi ”velvoitetut yhteisöt” tarkoittaa luonnollisia ja oikeushenkilöitä, joita Georgian rahanpesun vastaisessa lainsäädännössä asetetut velvoitteet koskevat. [24] Raportti neljännestä arviointivierailusta; Rahanpesun ja terrorismin rahoituksen torjunta, Georgia, 3.7.2012; raportti on luettavissa osoitteessa http://www.coe.int/t/dghl/monitoring/moneyval/Evaluations/round4/GEO4_MER_MONEYVAL(2012)18_en.pdf [25] Vuonna 2012 tapauksia oli 12, vuoden 2013 ensimmäisellä puoliskolla jo 27. [26] Esim. hallinnollisista rikkomuksista annettu laki, rikoslaki ja laki huumausaineista, psykotrooppisista aineista ja niiden lähtöaineista sekä huumausaineiden väärinkäyttäjien auttamisesta. [27] Lain mukaan ainoastaan yksi keskusviranomainen, oikeusministeriö, toimittaa pyyntöjä muille viranomaisille. [28] Mm. vuonna 1957 tehty rikoksen johdosta tapahtuvaa luovuttamista koskeva eurooppalainen yleissopimus ja sen vuosina 1975 ja 1978 tehdyt lisäpöytäkirjat, vuonna 1959 tehty keskinäistä oikeusapua rikosasioissa koskeva eurooppalainen yleissopimus ja sen vuonna 1978 tehty lisäpöytäkirja, vuonna 1970 tehty eurooppalainen yleissopimus rikosoikeudellisten tuomioiden kansainvälisestä pätevyydestä, vuonna 1977 tehty eurooppalainen yleissopimus terrorismin vastustamisesta ja vuonna 1993 tehty yleissopimus oikeusavusta ja oikeussuhteista siviili-, perhe- ja rikosasioissa. [29] Mukaan luettuna säädös, jonka mukaan syrjintä on vuonna 2012 annetussa rikoslaissa raskauttava asianhaara. [30] Lakiehdotuksen 1 artikla. [31] Lakiehdotuksen 2 artikla. [32] Ks. edellinen alaviite. [33] Lakiehdotuksen 21 artikla. [34] Mukaan luettuina työmarkkinasuhteet, sosiaaliturva ja terveydenhoito, koulutukseen pääsy, kulttuuri, vaalit, poliittinen ja kansalaistoiminta, julkinen tieto ja tiedotusvälineet, oikeus- ja rangaistuslaitos, lainvalvonta, armeija, valtion palvelut ja tuotteiden ja palveluiden käyttö, lakiehdotuksen 3 artikla. [35] Lakiehdotuksen 7 artikla ja sitä seuraavat artiklat. [36] Lakiehdotuksen 16–18 artikla. [37] YK:n toimisto Georgiassa, Euroopan neuvoston toimisto Georgiassa, Yhdysvaltain kansainvälisen kehitysviraston toimisto Georgiassa, Georgian asianajajaliitto, Georgian nuorten lakimiesten liitto, Transparency International Georgia -järjestö, Open Society Georgia Foundation -säätiö jne.